**ОБРАЗЛОЖЕЊЕ**

**I. УСТАВНИ ОСНОВ**

Уставни основ за доношење Закона о регулисаним професијама и признавању професионалних квалификација је у одредби члана 97. тач. 10. и 17. Устава Републике Србије („Службени гласник Републике Србије“, бр. 83/06 и 98/06), према коме Република Србија уређује и обезбеђује, између осталог, систем у областима здравства, образовања, културе, спорта, систем јавних служби, као и друге односе од интереса за Републику Србију, у складу са Уставом.

**II. РАЗЛОЗИ ЗА ДОНОШЕЊЕ ЗАКОНА**

У оквиру процесa приступања Европској унији и Поглавља 3 које се односи на пословно настањивање и слободу пружања услуга, Министарство просвете, науке и технолошког развоја задужено је за Потпоглавље 4, односно за имплементацију Директиве **2005/36/ЕЗ (CELEX 32005L0036) и Директиве 2013/55/ЕУ,** које се односе на међусобно признавање професионалних квалификација између држављана земаља чланица ЕУ, **укључујући и мере које олакшавају остваривање права на пословно настањивање и слободу пружања услуга.**

Република Србија се обавезала да у периоду пре приступања Европској унији донесе Закон о регулисаним професијама и признавању професионалних квалификација који ће имати одложено дејство, односно, примењиваће се од момента приступања ЕУ, за шта је неопходно и стварање административних претпоставки за његову примену.

**Уношењем овог закона у домаће законодавство биће имплементиране Директива 2005/36/ЕЗ Европског парламента и Савета од 7. септембра 2005. године о признавању професионалних квалификација и Директива 2013/55/ЕУ Европског парламента и Савета од 20. новембра 2013. године о измени Директиве 2005/36/ЕЗ о признавању професионалних квалификација и Уредбе ЕУ бр. 1024/2012 о административној сарадњи путем Информационог система унутрашњег тржишта („Уредба ИМИ“).**

Ради обезбеђивања административне подршке за имплементацију прописа ЕУ у овом делу, за почетак је оформљен ЕНИК/НАРИК центар при Министарству просвете, науке и технолошког развоја, који је уређен одредбама Закона о високом образовању, док се у каснијем периоду предвиђа оснивање независног тела.

У смислу наведеног, припремљен је Нацрт закона о регулисаним професијама и признавању професионалних квалификација.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И**

**ПОЈЕДИНАЧНИХ РЕШЕЊА**

**I. ОПШТЕ ОДРЕДБЕ**

**Чланом 1. Нацрта закона** **о регулисаним професијама и признавању професионалних квалификација (у даљем тексту: Нацрт закона)** уређује се предмет Нацрта закона, а то су минимални услови оспособљавања у Републици Србији за приступ и обављање професија код којих је предвиђено аутоматско признавање, и то: доктора медицине, доктора медицине специјалисте, доктора денталне медицине, доктора денталне медицине специјалисте, медицинских сестара опште неге, бабица, магистра фармације, доктора ветеринарске медицине и архитекте, као и систем признавања професионалних квалификација за обављање регулисаних професија у Републици Србији ради остваривања права на пословно настањење, слободу пружања услуга на привременој и повременој основи у Републици Србији на основу професионалних квалификација и поступак признавања квалификација.

**Чланом 2. Нацрта закона** прописано је да се овим законом уносе у правни поредак Републике Србије Директива 2005/36/ЕЗ и Директива 2013/55/ЕУ којом се мења Директива 2005/36/ЕЗ о признавању професионалних квалификација и Уредба ЕУ бр. 1024/2012 о административној сарадњи путем Информационог система унутрашњег тржишта, које важе за европски економски оквир.

**Чланом 3. Нацрта закона** дефинише се да се Закон примењује на држављане држава потписница ЕЕП-а (европског економског простора) који су професионалне квалификације стекли у држави потписници ЕЕП-а, а у Републици Србији желе да обављају регулисану професију, као лица запослена код послодавца или лица која самостално обављају делатност, укључујући и слободне професије. Закон се односи и на држављане трећих држава, осим одредаба које се односе на аутоматско признавање професионалних квалификација, на одговарајући начин се примењује и на признавање професионалних квалификација држављанима држава потписница ЕЕП-а и трећих држава који су квалификације стекли ван држава потписница ЕЕП-а, осим одредаба које се односе на пословно настањење, признавање професионалног искуства и одредаба о аутоматском признавању квалификација. Истим чланом Закона прописано је на кога се он не примењује, односно да се не примењује на поморце, на квалификације лица која обављају услужне или посредничке послове при чему не долазе у контакт са опасним хемикалијама, као и на јавне бележнике.

**Чланом 4. Нацрта закона** дефинише се значење појмова који се користе у овом закону, као што су појам државе потписнице ЕЕП-а, матичне државе, треће државе, професионалне квалификације, професионални назив, заједнички оквир оспособљавања, аутоматско признавање квалификација, европска професионална картица, целоживотно учење и тд.

**II. ПРУЖАЊЕ УСЛУГА НА ПРИВРЕМЕНОЈ И ПОВРЕМЕНОЈ ОСНОВИ НА ОСНОВУ ПРОФЕСИОНАЛНИХ КВАЛИФИКАЦИЈА**

**Члан 5. Нацрта закона** дефинише услове под којима физичко лице у Републици Србији може да пружа услуге на привременој и повременој основи обављањем регулисане професије, као и разлоге везане за професионалну квалификацију због којих надлежно тело не може да ограничи лицу пружање услуга на привременој и повременој основи.

**Чланом 6. Нацрта закона** прописано је ослобађање лица од испуњења одређених захтева у сврху пружање услуга које морају испунити лица са пословним настањењем у Републици Србији.

**Члан 7. Нацрта закона** прописује изјаву лица и документацију коју подноси када први пут жели да пружа услуге обављањем регулисане професије у Републици Србији, којом оно обавештава надлежно тело да ће пружати одређене услуге.

**Члан 8. Нацрта Закона** дефинише ЕУ потврду, која се издаје правном или физичком лицу са пословним настањењем у Републици Србији које жели да пружа услуге, коме се издаје, шта се њом доказује и ко прописује садржај и изглед ЕУ потврде.

**Члан 9. Нацрта закона** уређује професионални назив под којим лице обавља услугу.

**Чланом 10. Нацрта закона** регулише се право провере професионалне квалификације лица код првог пружања услуга, ако се ради о професијама које могу утицати на јавно здравље и сигурност примаоца услуга, као и да је провера могућа само када је сврха провере оправдана и то у мери у којој осигурава да не дође до нарушавања здравља или сигурности примаоца услуга и када провера не прекорачује сврху пружања услуга. Такође, истим чланом је прописано да надлежно тело утврђује обавезу провере професионалних квалификација ако се поређењем утврди постојање великих разлика између професионалних квалификација лица и професионалних квалификација које су предуслов за приступ и обављање професије у Републици Србији. Прописано је право жалбе надлежном министарству против решења надлежног тела, те да против решења министарства нема права жалбе, већ се може покренути управни спор пред Управним судом Републике Србије.

**Чланом 11. Нацрта закона** прописано је када лице губи могућност пружања услуге обављањем регулисане професије у Републици Србији и право да буде привремено регистровано.

**Чланом 12. Нацрта закона** прописани сууслови и подаци који се могу тражити од лица ради вршења услуга у Републици Србији под професионалним називом државе чланице пословног настањења, односно под професионалним квалификацијама лица.

**III. ПРИЗНАВАЊЕ ПРОФЕСИОНАЛНИХ КВАЛИФИКАЦИЈА У ЦИЉУ ОСТВАРИВАЊА ПРАВА НА ПОСЛОВНО НАСТАЊЕЊЕ**

**Чланом 13. Нацрта закона** уређује се општи систем признавања професионалних квалификација који се примењује у случајевима када се не може применити систем признавања професионалног искуства, односно систем аутоматског признавања квалификација и у случајевима када лице не испуњава услове утврђене у ова два система признавања квалификација. Професионалне квалификације су сврстане по нивоима у А, Б, В, Г и Д ниво и доказују се одређеним исправама прописаним овим чланом Закона.

**Чланом 14. Нацрта закона** регулише се који докази о професионалној квалификацији су потребни лицу да би му надлежно тело признало исти ниво професионалне квалификације прописан претходним чланом Закона.

**Чланом 15. Нацрта закона** прописани су услови за приступ регулисаној професији и бављење регулисаном професијом у Републици Србији када је то условљено одређеним професионалним квалификацијама, услови које мора испуњавати потврда о оспособљености или доказ о формалној квалификацији.

**Чланом 16. Нацрта закона** прописано је на кога се примењују општи услови признавања квалификација.

**Чл. 17. и 18. Нацрта закона** прописан је поступак за признавање професионалних квалификација за обављање регулисаних професија, који се покреће захтевом код надлежног тела, шта садржи захтев, потврда аутентичности доказа, када се може тражити овера копије, електронски потпис, решење по захтеву кандидата, продужење рока за доношење решења, обавеза прибављања мишљења надлежне организације, последице пропуштања рока за доношење решења.

**Чл. 19. и 20. Нацрта закона** прописане су допунске мере у поступкупризнавања професионалних квалификација, и то допунска мера - период прилагођавања који траје до три године и допунска мера - провера оспособљености. Допунске мере се одређују када надлежно тело поређењем документације о професионалним квалификацијама кандидата са професионалним квалификацијама које су у Републици Србији прописане као услов за обављање регулисане професије процени да квалификације кандидата не одговарају, односно да постоје битне разлике. Прописано је доношење привременог решења којим се кандидату одређује допунска мера на основу избора самог кандидата, садржај привременог решења, те да надлежно тело прописује детаљна правила којима уређује допунске мере. Такође је прописано када кандидат нема право избора допунске мере, право жалбе против привременог решења и право на управни спор, право кандидата на доступност информација о току поступка, право увида у документацију, такса коју кандидат плаћа, обавеза познавање језика на коме се обавља регулисана професија, провера знања језика после издавања ЕПК (европске професионалне картице).

**Чл. 21. до 24. Нацрта закона** регулише се признавање професионалног искуства: признавање претходног бављења одређеном делатношћу, право да се захтева додатно оспособљавање или провера оспособљености, услови за признавање професионалног искуства, односно претходног бављења делатношћу према попису делатности I, II, III из прилога IV Директиве.

**IV. АУТОМАТСКО ПРИЗНАВАЊЕ ПРОФЕСИОНАЛНИХ**

**КВАЛИФИКАЦИЈА ЗА ОБАВЉАЊЕ РЕГУЛИСАНИХ ПРОФЕСИЈА**

**Чл. 25. до 46.** **Нацрта закона** прописују се заједничке одредбе везане за аутоматско признавање професионалних квалификација, аутоматско признавање професионалних квалификација за обављање појединих професија на основу минималних услова оспособљавања, и то за професију доктора медицине, доктора медицине специјалисте, доктора опште медицине специјалисте, доктора денталне медицине, доктора денталне медицине специјалисте, фармацеута, медицинске сестре опште неге, бабице, доктора ветеринарске медицине и архитекте. Услови за сваку од наведених професија које се аутоматски признају су у потпуности преузети из Директиве, без могућности одступања од прописаних услова. Такође је прописан и заједнички оквир оспособљавања, односно да стручна организација, надлежно тело или координатор у чијем је делокругу одређена регулисана професија могу предложити заједнички оквир оспособљавања који испуњава услове које утврђује Европска комисија, као и да Република Србија није обавезна да примени заједнички оквир оспособљавања на свом подручју, под одређеним прописаним условима. Заједничка провера оспособљености такође се прописује као могућност, те непостојање обавезе Републике Србије да примени такву проверу оспособљености, под одређеним, овде прописаним условима.

V. СТЕЧЕНА ПРАВА

**Чл. 47. до 56. Нацрта закона** садрже одредбе о стеченим правима за одређене професије, која су настала као резултат преговарања појединих држава које су постале чланице ЕУ, те су иста унета у састав Директиве и као таква су општепризната у државама чланицама. Ова су права преузета без могућности било какве измене, а односе се на регулисане професије доктора медицине специјалисте, доктора опште медицине специјалисте, стечена права специфична за доктора денталне медицине, доктора ветеринарске медицине, медицинску сестру опште неге и за бабицу.

Република Србијаније била у прилици да преговара о стеченим правима на свом подручју за поједине регулисане професије, јер је то део процедуре који се спроводи у моменту уласка у ЕУ, тако да се у овој глави Закона не налазе стечена права Републике Србије.

**VI. КОРИШЋЕЊЕ ПРОФЕСИОНАЛНИХ НАЗИВА И НАЗИВА СТЕЧЕНИХ ПОСЛЕ ЗАВРШЕТКА ВИСОКОГ ОБРАЗОВАЊА**

**Чл. 57. до 59. Нацрта закона** прописано је коришћење професионалних назива за регулисане професије, те да ће у Републици Србији лица овлашћена за обављање регулисане професије користити професионални назив који се за ту регулисану професију користи у Републици Србији (и одговарајуће скраћенице), да ако је регулисана професија уређена општим актом струковне организације или надлежног тела-организације, носилац професионалне квалификације може да користи професионални назив који додељује та струковна организација, надлежно тело или организација и да Република Србија не може да резервише коришћење професионалних назива за носиоце професионалне квалификације ако о струковној организацији, надлежном телу или организацији није обавестила Европску комисију и државе потписнице ЕЕП-а. Такође, овим одредбама је прописано да носилац професионалне квалификације има право на коришћење професионалног и академског назива и степена и одговарајуће скраћенице које је стекао у држави потписници ЕЕП-а, као и да се приправнички стаж обављен у држави потписници ЕЕП-а при разматрању захтева за признавање професионалне квалификације признаје, ако је у складу са смерницама за организацију и признавање тог стажа, које прописује надлежно тело.

VII. ЕВРОПСКА ПРОФЕСИОНАЛНА КАРТИЦА (ЕПК)

Чл. 60. до 62. Нацрта закона прописано је да је издавање професионалне картице добровољно за носиоца професионалне квалификације у професији за коју је она уведена, односно њен носилац се може по свом избору пријавити за добијање професионалне картице или се могу применити поступци признавања професионалних квалификација, ако и да је носилац ЕПК лице коме је издата ЕПК у складу са овим законом, да поступак издавања ЕПК и попис надлежних тела за издавање ЕПК прописује министар надлежан за послове образовања, да ЕПК издаје надлежно тело у ком случају ЕПК представља изјаву прописану овим законом, ако носилац професионалне квалификације намерава да пружа услуге привремено и повремено, а реч је о професији која не утиче на јавно здравље и сигурност примаоца услуга - професији која није под аутоматским системом признавања. Када страни носилац професионалне квалификације намерава да се пословно настани у Републици Србији, односно да привремено и повремено пружа услуге у професији која утиче на јавно здравље и сигурност примаоца услуга, надлежно тело издаје ЕПК страном носиоцу професионалне квалификације, с тим што ЕПК не пружа аутоматски право на обављање професије ако постоје захтеви за регистрацију и други поступци прописани у Републици Србији пре увођења ЕПК за конкретну професију.

VIII. ИНФОРМИСАЊЕ И САРАДЊА

**Чл. 63. до 72. Нацрта закона** прописују националног координатора који се бави питањима информисања, надлежности кординатора, центар за подршку који пружа потребне информације грађанима и истим центрима других држава потписница ЕЕП-а о националном законодавству, правима која проистичу из овог закона, о регулисаним професијама и приступању тим професијама, као и о достављању обавештења Европској комисији о резултатима пружене помоћи и о ЕПК и приступу издавању ЕПК.

Такође, прописује се шта садржи база података Центра за подршку, да подаци о кандидату могу да се употребе само у складу са прописима о заштити личних података, као и надлежна тела за саветовање у вези са признавањем професионалних квалификација, јединствену контакт тачку за услуге у Републици Србији и податке којима она располаже. Прописана је и сарадња Центра за подршку са контакт тачкама и надлежним телима других држава потписница ЕЕП-а, да Влада Републике Србије доноси попис регулисаних професија у Републици Србији (попис 1, 2. и 3.), да надлежно тело путем ИМИ система обавештава Европску комисију о законима и другим прописима у вези са издавањем доказа о професионалним квалификацијама у професијама обухваћеним аутоматским системом признавања, о јавној исправи која се издаје носиоцу професионалне квалификације у Републици Србији. Такође, дају се информације о забрани или ограничењу обављања одређених професија, као и истеку забране или ограничења, о попису регулисаних професија са пописом делатности обухваћених професијом и програма оспособљавања, као и о променама пописа.

**IX. ПРИЗНАВАЊЕ ПРОФЕСИОНАЛНИХ КВАЛИФИКАЦИЈА СТЕЧЕНИХ У ТРЕЋИМ ДРЖАВАМА**

**Чл. 73. до 75. Нацрта закона** прописује се да се професионалне квалификације стечене у трећим државама признају по општем систему признавања из овог закон, а не примењују одредбе о аутоматском признавању професионалних квалификација, да се поступак за признавање посебно прописује као и додатни услови за признавање, те ко може тражити признавање професионалне квалификације, када је могућ приступ професији под једнаким условима као за држављане Републике Србије. Прописани су и процедура за признавање која предвиђа прибављање мишљења одговарајућих образовних установа (високошколских установа и средњих школа), допунске мере и избор допунске мере, вредновање претходно стечених компетенција у случају немогућности достављања потребне документације.

**Х. ПРЕЛАЗНЕ И ЗАВРШНЕ ОДРЕДБЕ**

**Чл. 76. до 79. Нацрта закона** прописане су обавезе високошколских установа у погледу усклађивања студијских програма за поједине професије које су у режиму аутоматског признавања, као и обавезе усклађивања наставних планова и програма за медицинске сестре опште неге и бабице, пре уласка у ЕУ. Такође, прописано је да секторски прописи који уређују регулисане професије код аутоматског признавања професионалних квалификација треба да се ускладе са одредбама овог закона пре уласка у ЕУ, да треба прописати надлежна тела за признавање квалификација, садржај и изглед ЕУ потврде, најкасније до уласка у ЕУ, садржај ЕПК, поступак за издавање ЕПК и утврдити попис надлежних тела за њено издавање, такође до уласка Републике Србије у ЕУ.

У овим одредбама садржан је и део о укидању појединих закона и других прописа Републике Србије који се односе на доказе о формалној квалификацији за доктора медицине специјалисту и мере у вези са одређеним стеченим правима.

Закон ступа на снагу даном објављивања у „Службеном гласнику Републике Србије“, али се не примењује до уласка Републике Србије у ЕУ, изузев чл. 76. и 78.